Kiuru kertoo STT:lle saaneensa ohjeet etäläsnäoloon kaupungin virkamiehiltä.

Kiuru toimi ministerinä Jyrki Kataisen ja Alexander Stubbin hallituksissa 2011-2015. INKA SOVERI

Satakunnan kansa paljasti tiistaina, että Porin kaupunginvaltuuston puheenjohtaja Krista Kiuru (sd.) on osallistunut kokouksiin puhelimen välityksellä. Kaikki kokoukseen osallistuneet eivät tienneet Kiurun läsnäolosta eikä Kiurun nimeä merkitty heti pöytäkirjaan. Asia selvisi 23. maaliskuuta kaupunginhallituksen suunnittelukokouksessa. Salainen yhteys oli ollut olemassa ainakin kolmessa kaupunginhallituksen kokouksessa.

Porin kaupunginvaltuusto kokoontui sunnuntaina keskustelemaan tapauksesta. Porin kokoomus tivaa edelleen asiaan selvitystä SDP:ltä ja Kiurulta. SDP:n valtuustoryhmän mukaan kyseessä on ollut erehdys. Kaupunginjohtaja Aino-Maija Luukkosen mukaan kyse oli teknisestä muotovirheestä.

Ei salakuuntelua

Kiuru kommentoi tapahtunutta STT:lle ja sanoo, ettei ole tehnyt mitään väärää. Hän sanoo, että valtuuston puheenjohtajana hänellä on puhe- ja läsnäolo-oikeus kaupunginhallituksen kokouksiin. Hän sanoo, että maanantaisin järjestettävät kokoukset ovat menneet joulukuussa ja helmikuussa päällekkäin eduskuntatyön kanssa.

- Silloin on ollut selvää, että niinä päivinä olen joutunut olemaan erittäin tärkeissä asioissa läsnä kaupunginhallituksen kokouksissa puhelimitse, sanoo Kiuru STT:lle.

Kiuru kertoo STT:lle olevansa yllättynyt siitä, etteivät kaikki ole olleet tietoisia hänen läsnäolostaan. Hän kiistää syyllistyneensä salakuunteluun ja sanoo saaneensa ohjeet puhelimitse kokoustamiseen kaupungin virkamieskunnalta.